**EΡΩΤΗΣΗ**

Αθήνα, 14/4/2022

**Της:** Αναστασίας – Αικατερίνης Αλεξοπούλου, Βουλευτού Β1΄ Βορείου Τομέα Αθηνών

**Προς**: Τον κ. Υπουργό Εσωτερικών

**ΘΕΜΑ:** «Καθεστώς κάλυψης πάγιων και διαρκών αναγκών και όχι έκτακτων από το προσωπικό καθαριότητας (συμβασιούχους “Covid”) του Δήμου Πεντέλης»

Κύριε Υπουργέ,

Είναι, πραγματικά, εκ του περισσού, το να επισημανθεί το αυτονόητο, ότι δηλαδή, οι εργαζόμενοι στον τομέα καθαριότητας των Δήμων της χώρας, κυριολεκτικά, μάχονται καθημερινά, **υπό πολύ αντίξοες συνθήκες**, προκειμένου να διατηρούνται οι πόλεις μας καθαρές και λειτουργικές**. Κατά συνέπεια, δεν μπορεί, παρά να προκαλείται θλίψη, όταν το προσωπικό υπηρεσιών καθαριότητας και ανακύκλωσης κάθε Δήμου (εργάτες καθαριότητας, οδηγοί και συνοδοί απορριμματοφόρων, χειριστές μηχανημάτων έργου) δεν τυγχάνει εκ της Πολιτείας του ανάλογου σεβασμού και μέριμνας, που κατά τεκμήριο, και αξίζει, και δικαιούται.**

**Με δεδομένα τα ανωτέρω, έχουμε υπ' όψη μας, αλλά θέτουμε και υπόψη της δικής σας προσοχής, την θλιβερή κατάσταση που επικρατεί στον Δήμο Πεντέλης Αττικής, όσον αφορά στους συνοδούς των απορριμματοφόρων οχημάτων. Συγκεκριμένα, στον εν λόγω Δήμο εργάζονται συνολικά 9 (εννέα) άτομα της παραπάνω ειδικότητας, τα οποία, χωρίς υπερβολή, μάχονται, σε καθημερινή βάση, από νωρίς τα χαράματα και υπό όλες τις καιρικές αντιξοότητες (βροχές, χιόνια, κρύα και καύσωνες), ώστε η ευρύτερη περιοχή του Δήμου Πεντέλης να παραμένει καθαρή. Δυστυχώς, όμως, οι εργαζόμενοι αυτοί δεν αποτελούν μόνιμο προσωπικό, και ως εκ τούτου, δεν έχουν άδειες και ρεπό, ως είθισται και όπως θα έπρεπε να συμβαίνει σε ένα ευνομούμενο κοινωνικό Κράτος Δικαίου. Με τα ανωτέρω δεδομένα, η εργασία που προσφέρουν πραγματοποιείται υπό τους πλέον δυσμενείς όρους, γεγονός απαράδεκτο για μια σύγχρονη ευρωπαϊκή Πολιτεία.**

**Μάλιστα, σύμφωνα με δήλωσή σας, οι εργαζόμενοι αυτοί *“δεν καλύπτουν πάγιες και διαρκείς ανάγκες, αλλά έκτακτες ανάγκες”*, κάτι που όμως, εκ της καθημερινής εμπειρίας, αλλά και στην πράξη, δεν ανταποκρίνεται στην πραγματικότητα, εφ' όσον, η καθημερινότητα της εργασίας τους προσομοιάζει σε μόνιμη και σταθερή εργασία. Είναι, επομένως, απορίας άξιο, το γιατί σε πρόσφατη ανακοίνωση - πρόσκληση ενδιαφέροντος του Δήμου Πεντέλης για την πρόσληψη προσωπικού στον τομέα της καθαριότητας, συμπεριλαμβανομένων 8 (οκτώ) εργατών καθαριότητας-συνοδών απορριμματοφόρων, με ημερομηνία 8 Μαρτίου 2022, η εν λόγω αφορά στη σύναψη σύμβασης εργασίας ορισμένου χρόνου, διαρκείας 8 (οκτώ) μηνών, ενώ οι ανάγκες του Δήμου επιβάλλουν πρόσληψη ατόμων με μόνιμο εργασιακό καθεστώς, δηλαδή, με σύμβαση εργασίας αορίστου χρόνου ή μονιμοποίηση του ήδη υπάρχοντος προσωπικού.**

**Όλα τα παραπάνω, που αφορούν σε προσωπικό που προσελήφθη, ή πρόκειται να προσληφθεί για ορισμένο χρόνο, έγιναν υπό την πίεση της πρόσφατης πανδημίας του κορωνοϊού. Αυτός είναι και ο λόγος, που οι εργαζόμενοι αυτοί είναι γνωστοί ως “συμβασιούχοι για τις ανάγκες της Covid-19”, πλην όμως, όπως είναι εύκολα διακριτό από το προσφερόμενο έργο τους, καλύπτουν μόνιμες και διαρκείς ανάγκες. Είναι, λοιπόν, επιβεβλημένο και απολύτως δίκαιο να περιέλθουν οι παραπάνω εργαζόμενοι σε καθεστώς μονίμου εργασίας.**

Με δεδομένα όλα τα παραπάνω,

**Ερωτάται ο κ. Υπουργός**:

**1.** Για ποιον λόγο οι εργαζόμενοι στον τομέα καθαριότητας του Δήμου Πεντέλης, ειδικότερα, δε, οι συνοδοί απορριμματοφόρων, αν και εργάζονται, καλύπτοντας πάγιες και διαρκείς ανάγκες, εν τούτοις, τελούν υπό καθεστώς εργασίας σύμβασης ορισμένου χρόνου;

**2.** Προτίθεσθε να επανεξετάσετε το καθεστώς εργασίας αυτών των εργαζομένων στον τομέα καθαριότητας του Δήμου Πεντέλης, μετατρέποντας/τροποποιώντας την τωρινή κατάσταση απασχόλησής τους, από εργασία προς κάλυψη “εκτάκτων αναγκών” σε καθεστώς μόνιμης και σταθερής εργασίας, η οποία καλύπτει πάγιες και διαρκείς ανάγκες;

**Η ερωτώσα βουλευτής**

**Αναστασία – Αικατερίνη Αλεξοπούλου**